বিমানবন্দরে বোমা! দিল্লিকাণ্ডের রেশ না কাটতেই একের পর এক হুমকি!

ওয়েব ডেস্ক: লালকেল্লার সামনে ভয়াবহ বিস্ফোরণের (Red Fort Blast) ঘটনার রেশ কাটতে না কাটতেই বোমাতঙ্ক (Bomb Threat) দেশের একাধিক বিমানবন্দর (Airport)। বারাণসীগামী এয়ার ইন্ডিয়া এক্সপ্রেস বিমানে বোমা রাখা রয়েছে— বুধবার এমন খবর ছড়িয়ে পড়তেই আতঙ্কে হুড়োহুড়ি শুরু হয় যাত্রীদের মধ্যে। সূত্রের খবর, ঘটনার পরই বম্ব থ্রেট অ্যাসেসমেন্ট কমিটি তৎপর হয়ে ওঠে। বিমানের নিয়মমাফিক তল্লাশি চালানো হলেও কোনও বিস্ফোরক মেলেনি বলে খবর। সংস্থা জানিয়েছে, সব যাত্রী নিরাপদে বারাণসীতে পৌঁছেছেন।

কিন্তু এখানেই শেষ নয়। এর কিছুক্ষণের মধ্যেই ইন্ডিগো সংস্থার কাছে আরও একটি হুমকি আসে, যাতে দেশের পাঁচটি প্রধান বিমানবন্দরে বোমা রাখা রয়েছে বলে জানানো হয়! সেই তালিকায় ছিল দিল্লি, মুম্বই, চেন্নাই, হায়দরাবাদ এবং তিরুঅনন্তপুরম বিমানবন্দরের নাম। সূত্রের দাবি, এবার হুমকি ইমেল মারফত নয়, বরং অন্য এক ডিজিটাল মাধ্যমে পাঠানো হয়। তবে শেষমেশ কোনও বিমানে বোমা মেলেনি বলেই খবর।

আরও পড়ুন: দিল্লি কাণ্ডে নজরে আরও এক গাড়ি, দেখুন চাঞ্চল্যকর তথ্য

উল্লেখ্য, দেশজুড়ে আগে থেকেই জারি রয়েছে হাই অ্যালার্ট (High Alert)। সোমবার দিল্লিতে লালকেল্লার সামনে গাড়িতে বোমা বিস্ফোরণের পর থেকেই রেলস্টেশন, বিমানবন্দর ও অন্যান্য জনবহুল স্থানে নিরাপত্তা ব্যবস্থা শক্ত করা হয়েছে। এরই মধ্যে বুধবার সকালেই ফের নতুন আতঙ্ক তৈরি হয়। আকাশপথে নাশকতার আশঙ্কা করতে থাকেন যাত্রী ও বিমান সংস্থা।

এদিকে এই ঘটনার পর থেকেই বর্তমানে দেশের সমস্ত বিমানবন্দরে নিরাপত্তা আরও বাড়ানো হয়। পাশাপাশি সিআইএসএফ ও স্থানীয় পুলিশের যৌথ তল্লাশি আরও জোরদার করা হয় দেশের সমস্ত গুরুত্বপূর্ণ স্টেশন ও জনবহুল এলাকায়। যদিও এদিন এখনও পর্যন্ত কোথাও কোনও নাশকতার প্রমাণ মেলেনি, তবুও প্রশাসন কোনওরকম ঝুঁকি নিতে নারাজ।